《瑶台月 违终南山》
金朝·王哲

携云放肆投闲路，清风明月长载。回光返照，莹彻澄波青黛。

仿载里、远望嘉山，静至收归宁海。前生约，今生在。

遇明了，便明对。相爱。熙然景致，颐然聚会。这个密妙堪赛。

内外须、常常顶戴。香烟起盘袅，尽成雯盖。每从依、仙伴同游，定处看、霞轩神凭三曜。

通三昧，论交友交泰。无碍。灵明一点，逍遥自在。

作者简介：（1112—1170）咸阳人，道士，初名中孚，字允卿。熙宗天眷初应武举，改名德威，字世雄；海陵王正隆四年学道，改名，字知明，号重阳子。倜傥尚义，不拘小节，好属文，才思敏捷。学道后往来终南山一带，曾在终南县南凿穴而居。后至山东崳山全真庵。所创教派名全真道。马丹阳、丘长春、王玉阳、郝广陵、谭处端皆其弟子。